Янко Рамач

Професор доктор Янко Рамач (*22. марец 1955—†27. авґуст 2022), порядни професор на Филозофским факултету у Новим Садзе, автор шейсц кнїжкох и векшого числа фахових и наукових статьох, прекладатель Святого писма – Стари и Нови завит.

 Биоґрафия 
Янко Рамач народзени 22. марца 1955. року у Руским КерестуреПроф. др Янко РАМАЧ, НАР, 6. фебруар 2018.. Родичи оцец Дюра и мац Леона родз. Медєши. Янко Рамач мал ище трох братох и єдну шестру. Основну школу Янко закончел у родзеним валалє, класичну ґимназию у Риме и Руским Керестуре. Дипломовал историю на Филозофским факултету у Новим Садзе. Ступень маґистра наукох здобул на Филозофским факултету у Беоґрадзе. Докторовал на тему з историї Руснацох на Державним универзитету у Ужгородзе у України.

Од 1984. року Янко Рамач робел на Филозофским факултету у Новим Садзе. Преподавал Историю Руснацох, Фолклористику и Културну историю Руснацох, а на последипломних студийох Руске питанє у стреднєй Европи у ХХ вику. На Филолоґийним факултету у Беоґрадзе преподавал предмет Културна история Українцох. Єден час тримал преподаваня и на универзитету у Нїредьгази у Мадярскей. На вецей заводи госцовал на универзитетох у України, Польскей, Словацкей и Горватскей. Участвовал на числених наукових конференцийох у жеми и державох штреднєй и восточней Европи.

Проф. Рамач бешедовал вецей шветово язики: українски, италиянски, словацки, анґлийски, нємецки, русийски, а хасновал и класични язики – латински и старогречески. Науково роботи писал на руским, сербским и українским язику, а обявйовал и на анґлийским и словацким.

Обявел шейсц кнїжки и понад 100 наукови роботи, пририхтал за обявйованє велї значни историйни жридла. У своїх роботох ошвицел теми з дружтвеного, културного и привредного живота Руснацох у Южней Угорскей, односно у Югославиї. Поволуюци ше на документи, народну творчосц и звичаї, вше наглашовал же Руснаци часц українского народу. По своїх опредзелєньох Янко Рамач цалого животa бул активист українскей ориєнтациї медзи войводянскима Руснацами.

До званя урядового професора на Филозфским факултету у Новим Саду Янко Рамач вибрани 2006. року.

Вєдно з братом Михалом Рамачом преложел Святе писмо – Стари и Нови завит. За тото подняце папа Франциск одликовал го з Орденом Витяза святого папи Силвестра.

Бул оженєти зоз Анку народзену Кокавец. У малженстве мали три дзивки Ксению, Тат’яну и Кристину.

Янко Рамач страдал у транспортним нєщесцу 27. авґуста 2022. Поховани є на теметове у Кисачу.

 Библиоґрафия 
alt=Привредни живот Руснацох|thumb|262x262px

 Привредни и дружтвени живот Руснацох у Южней Угорскей (1745–1848), Нови Сад, 1990, 190. 
 Кратка история Руснацох (1745–1918), Нови Сад, 1994, 138.

 Школа у Руским Керестуре (1753–1918), Нови Сад, 1995, 142.

 Костельник, Г., Liber memorabilium грекокатолїцкей парохиї бачкерестурскей, Нови Сад, 1998, 218.

 Руснаци у Южней Угорскей (1751 – 1918), Войводянска академия наукох и уметносцох, Нови Сад, 2007, 521.

 История Руснацох, Од Києвскей Руси по Горнїцу, Бачку и Срим, НВУ Руске слово и Заводу за културу войводянских Руснацох, 2023.

 Литература 

 P. R. Magocsi  and Ivan Pop: „Ramach, Ianko/Ramač Jankoˮ, Encyclopedia of Rusyn History and Culture, University of Toronto, 2005, ISBN 0-8020-3556-3, p.  

 Вонкашнї вязи 

 Рамач, Янко История русинов в Южной Венгрии (1745-1918), Ужгород, 1995.

 Янко Рамач Реґистер наукових и фахових роботох

 Умар проф. др Янко Рамач, Рутенпрес, 28. авґуст 2022.

 Доц. др Даниела Марчок IN MEMORIAM ПРОФ. ДР ЯНКО РАМАЧ (1955–2022)

 Референци 

Катеґория:Руснаци у Сербиї
Катеґория:Керестурци
Катеґория:Докторе наукох
Катеґория:Професоре
Катеґория:Полиґлота
Катеґория:Историчаре
Катеґория:22. марец
Катеґория:Народзени 1955
Катеґория:27. авґуст
Катеґория:Умарли 2022